## Carlos Mazón destaca que “l’SCRAP situa el calcer il·licità en l’avantguarda de la sostenibilitat”

*** La Generalitat autoritza un sistema col·lectiu voluntari de responsabilitat ampliada del productor amb l’empresariat il·licità del calcer
* Assenyala que la Comunitat Valenciana és “la primera autonomia que compta amb un sistema col·lectiu de responsabilitat ampliada del productor d’un sector tan important com el calcer”**

**Elx.**

El president de la Generalitat, Carlos Mazón, ha destacat que la firma de l’autorització d’un sistema col·lectiu voluntari de responsabilitat ampliada del productor amb l’empresariat il·licità del calcer “situa el calcer il·licità en l’avantguarda de la sostenibilitat”.

El president ha manifestat que, “una vegada més, els nostres empresaris demostren el seu compromís amb la sostenibilitat en un sector tan nostre com és el calcer”.

En l’acte també ha estat present la consellera de Medi Ambient, Aigua, Infraestructures i Territori, Salomé Pradas.

**Pioners a Espanya**

La Llei 7/2022 d’economia circular establix que els fabricants han d’assumir la responsabilitat de gestionar els seus productes quan estos es convertisquen en un residu. La norma establix un termini de tres anys per a aplicar-se des de la seua entrada en vigor l’abril de 2025, però l’empresariat il·licità ha decidit avançar-s’hi.

Per a fer-ho han creat l’entitat Gerescal, constituïda per empreses productores que representen primeres firmes d’índole nacional i internacional i que, com que té la seu a la Comunitat Valenciana, el president ha assenyalat que “ens convertix en la primera autonomia que compta amb un sistema col·lectiu de responsabilitat ampliada del productor d’un sector tan important com el calcer”.

És per això que Carlos Mazón ha elogiat que “el calcer il·licità s’haja avançat”, la qual cosa “diu molt del compromís mediambiental del nostre empresariat, que no només ha sabut ser innovador, sinó que també ha vist les oportunitats que oferix l’economia verda”.

**Reciclatge de calcer**

A Espanya es compren al voltant de 335 milions de parells de sabates a l’any. Si es considera un pes mitjà de 0,7 quilos per parell, la generació de residus de calcer arriba a les 234,5 tones anuals al cap de cinc anys, que és el període mitjà de vida d’este projecte.

Pel que fa a la seua gestió, s’estima que un 15 % és susceptible de ser preparat per a reutilitzar-lo i un 75 % pot ser reciclat per a obtindre matèries primeres per a utilitzar-les en processos de fabricació de nou calcer o en una altra mena de productes.

Fecha: 16/05/2024